description: Селото все още е под полицейска охрана

title: Цистерните си тръгват от Хитрино, идват фургоните (ОБЗОР)

maintext:
Продължава работата по обезопасяването на дерайлиралите цистерни с газ в Хитрино. Днес е бил тампониран неизбухналият вагон, от който изтичаше гориво, а от утре започва преместването на останалите цистерни, които бяха частично източени от специалисти. Това съобщи главният секретар на МВР Георги Костов пред журналисти.
„Определено ситуацията върви към подобрение”, коментира той. По думите му вече са изградени две площадки за тежката механизация, която ще се използва при товаро-разтоварната дейност за първите две цистерни. Работата по товаренето и превозването там започва утре сутрин, тъй като с такъв опасен товар не може да се борави през нощта.
Костов посочи, че непрекъснато се замерва равнището на обгазяване, което вече е пренебрежимо ниско и даже около дерайлиралите вагони е безопасно. Въпреки това той беше категоричен, че рискове за хората съществуват, а замервания за обгазяване на домовете ще се правят чак когато стане възможно обитателите им да влязат отново в Хитрино.
В Хитрино днес ще тампонират най-опасната цистерна
Целта е да се спре изтичането на газ
„Хората могат да се върнат след като всички цистерни бъдат изведени на безопасно място”, подчерта главният секретар. Към момента има организация за храненето на животните, останали в имотите, като то се прави само когато не се извършват никакви рискови манипулации по цистерните.
Състоянието на пострадалите
Трима души от пострадалите при взрива в Хитрино остават в тежко общо състояние, съобщиха от здравното министерство. Те са във Военноморската болница във Варна, където има още един човек в реанимация, като неговото състояние е стабилно. Отново в стабилно състояние е и един пациент в Клиниката по изгаряния.
В УМБАЛ „Света Марина” има двама пациенти, които са екстубирани на самостоятелно дишане.
Днес двама от настанените в МБАЛ-Шумен вече са изписани, а четирима остават в стабилно състояние.
Кметство в стая
От това, което чух, както и от очакванията, че това ще продължи една седмица, как да съм удовлетворен?! Това запита кметът на Хитрино Нуредин Исмаил, след като стана ясно, че от утре започва преместването на катастрофиралите жп цистерни от селото.
Той призна, че напрежението сред хората расте.
Кметът посочи, че заедно със служителите си е успял да влезе в сградата на общинската администрация за половин час, за да вземат документи. В момента работят в една стая в съседно село, като основен приоритет е подготовката за подпомагането на хората.
Новата година – в контейнери
Междувременно в тежко пострадалото от взрива село пристигнаха 15 от общо 23 фургона, в които ще бъдат настанявани хората, останали без покрив. Те са разположени в близкото с.Тимарево.
„На този етап това което като нагласа виждам в нашето население са достатъчни, ако тяхното искане е те да бъдат в имотите, все пак имат някаква покъщнина оставена, хем да си живеят, хем да могат да си стопанисват, хем да могат да си стопанисват покъщнината си, ние ще се съобразим с това да бъдат в техните имоти”, каза кметът Нуредин Исмаил.
Хората се притесняват какво ще правят през зимата, защото в района снеговалежът често е сериозен и токът (единствен начин за отопление във фургоните) спира за часове.
Управителят на „Булмаркет”: Има комбинация от причини за инцидента в Хитрино
Той признава, че може и да се докаже превишена скорост
Днес заседава и Общественият съвет за разпределяне на даренията и паричната помощ. Председателят му Севджан Акиф посочи, че след отпадане на блокадата ще бъде организирана социална кухня, която ще обслужва жителите на селото през целия зимен сезон.
С първото си решение съветът е отпуснал по 1000 лева на близките на загиналите и по 500 лв. на всички ранени и пострадали при катастрофата


description: Самолетът беше отклонен от похитители и кацна аварийно в Малта

title: Похитителите на либийския самолет съобщиха искания и пуснаха част от пътниците (НА ЖИВО)

maintext:
Похитителите на либийския самолет съобщиха искания си и освободиха част отпътуващите. Кадрите на живо, които британският "Дейли мейл" излъчва във профила си във "Фейсбук", показват спокойното напускане на самолета на пътуващите.
Първоначално похитителите освободиха група жени и деца, а по-късно още малко над 100 човека. Екипажът на самолета също е сред пуснатите на свобода.
Двамата нападатели искат коридор за безопасно извеждане на техни привърженици от източнолибийския град Бенгази, пише ТАСС.
По данни на Би Би Си акцията с отвличането цели да привлече вниманието нова кадафистка политическа партия, от която нападателите са част.
Според наличната информация нападателите са двама, въоръжени са с ръчни гранати и заплашват да взривят самолета, ако не бъдат изпълнени исканията им "затворниците от либийските затвори да бъдат освободени".
Самолетът беше отвлечен по-рано днес и кацна аварийно в Малта. Машината – „Еърбъс А320” e със 118 души на борда. Похитителите, които според информацията подкрепят сваления либийски диктатор Муамар Кадафи, заплашиха да взривят граната.
Отвлякоха либийски самолет, похитителят заплашва да го взриви (СНИМКИ и ВИДЕО)
Машината е изпълнявала вътрешен полет, но е била отклонена към Малта, където кацна
Би Би Си съобщава още, че по непотвърдени данни на борда на самолета има представител на либийския парламент.

fasttext_language: bg


description: Първият конвой с напускащи Алепо цивилни, много от които ранени, ще потегли рано сутринта в четвъртък

title: Евакуацията от Алепо започна отново

maintext:
Постигнато е ново споразумение за евакуацията на опозиционни бунтовници от Алепо, съобщиха високопоставени източници от сирийската армия. Тази сутрин огънят в източната част на града спря след дълги среднощни преговори.
Първият опит за евакуация на цивилни и бунтовници се провали. 20 автобуса и 10 линейки трябва да извозят ранени и цивилни по специален коридор от източната в западната част на града. Операцията се извършва с помощта на руски военни части и под видеонаблюдение с дрон.
Първият конвой е потеглил, но според информации на световните агенции е спрян по средата на пътя.
Съобщава се за престрелки от страна на просирийските сили. Трима са ранени. Убит е говорител на гражоданската защита.
В социалните мрежи продължават призивите за помощ на жителите на Алепо. Новото примирие трябваше да влезе в сила преди ден, но сраженията не спряха въпреки договореното от Дамаск и бунтовниците.


description: Щастливи сме и ще си похарчим парите разумно, уверява Стоян Спасов, който вече е притежател на 100 000 лева

title: В семейството на победителя от „Фермата” кипи подготовка за Бъдни вечер

maintext:
Как се подготвят за Бъдни вечер в семейството на големия победител и вече притежател на 100 000 лева от "Фермата" Стоян Спасов в село Бъта?
„Щастливи сме и ще си похарчим парите разумно, намислили сме да направим една хубава къщичка в Панагюрище, място сме си намерили. Ще инвестираме и във фитнес залата, парите няма да стигнат за всичко, но ще работим и ще изкараме още”, категоричен е Стоян.
„Това, което спечели той, ще ни даде нов старт в живота”, подчерта съпругата му Христина Спасова.
За празника семейството приготвя тиквеник, зелник, баница, ще прекадят и за здраве.


description: Няма недостиг на кръв и кръвни продукти, увери министърът на здравеопазването в оставка

title: Петър Москов: 29 са пострадалите, състоянието на част от тях е критично

maintext:
29 са пострадалите при взрива на цистерните с газ в Хитрино, от тях 16 са били откарани в Шумен, от тях а шестима са преместени в болници във Варна.
Пострадалите във Варна са с висока степен на изгаряне и баротравми. Състоянието им е тежко.
От пациентите в Шумен състоянието на четирима души е много тежко, а на трима – критично, обяви здравният министър в оставка Петър Москов.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
Освободени са резерви от кръв и кръвни продукти – 140 единици са на разположение на лекарите във Варна и Шумен. Няма недостиг, но благодаря на гражданите, които са откликнали на призивите за кръводаряване, каза министър Москов.
Има създадена организация за транспортиране на хора по въздух, но към момента няма нужда от използването на санитарната авиация, посочи той.
Взривът е настъпил в 5:37 ч. Информацията на телефон 112 е подадена в 5:42 ч. От телефон 112 предават информацията към структурите на спешната помощ в 5:43 ч.
В 5:45 ч. тръгва първата линейка, която пристига в Хитрино в 5:54 ч. До 6:25 ч. там са три екипа. До 7:10 ч. в болницата в Шумен са транспортирани всички най-тежко пострадали.
„На фона на човешката мъка да говорим, че една система е реагирала добре, ще е цинично, Но спешната помощ и спешните приемни отделения реагираха навреме и адекватно”, заяви министър Москов.


description: Правосъдието в САЩ издирва режисьора във връзка с произнесена срещу него присъда за изнасилване на 13-годишно момиче

title: Полша окончателно отказа екстрадицията на Роман Полански в САЩ

maintext:
Върховният съд на Полша отказа да възобнови процедурата за екстрадиция на режисьора Роман Полански в САЩ, предаде Франс прес.
САЩ искат екстрадицията на Полански във връзка с произнесена срещу него присъда през 1977 г. за изнасилване на малолетно момиче.
През октомври миналата година Окръжният съд в Краков се произнесе срещу екстрадицията в САЩ на Роман Полански, който има френско и полско гражданство. През май тази година правосъдният министър и главен прокурор на Полша Збигнев Жобро обжалва пред Върховния съд постановлението на краковския съд.
Мотивът на Жобро беше, че съдът в Краков не е успял да изясни някои правни обстоятелства по казуса, както и че е действал избирателно в полза на режисьора.
Решението на Върховния съд слага край на започналата през 2014 г. по настояване на американското правосъдие процедура за екстрадиция.
През 1977 г. режисьорът, който тогава е на 43 години, е изправен пред съд в Калифорния по обвинение в изнасилване на 13-годишната Саманта Геймър. Роман Полански се призна за виновен в незаконни сексуални отношения и прекара 42 дни в затвора. След като бе пуснат под гаранция, режисьорът избяга от САЩ преди произнасянето на присъдата.


description: Тя е икона в модния бизнес и винаги е на първия ред на дефилетата в Лондон, Ню Йорк, Париж и Милано

title: Модният критик Даян Перне пред bTV

maintext:
Даян Перне е най-известният моден критик, журналист, дизайнер и основател на първия по рода си фестивал за кино и мода.
"Модата се купува, докато стилът или го имаш - или го нямаш." Това е реплика на Даян Перне, жена превърнала се в икона на модния бизнес.
Екстравагантно изглеждащата Перне е винаги на първия ред на модните дефилета в Лондон, Ню Йорк, Париж и Милано.
Нейната дума има власт не само в света на модата, но и киното. Родената във Вашингтон журналистка започва кариерата си, след като завършва филмова режисура. През 2005 г. година основава първия моден блог – той проправя пътя на хиляди блогъри по света и до днес да следват нейния пример.
Черното облекло и шапка са лична запазена марка на Даян Перне и няма да откриете дори една снимка, на която тя изглежда различно. Причината за нейния външен вид обаче е загадка от години. Категорично отрича това да е свързано със смъртта на първия й съпруг .
Вижте цялото интервю на Полина Гергушева с Даян Перне във видеото:


description: САЩ се въздържаха при гласуването, нито една страна не гласува против

title: СС на ООН прие резолюция, призоваваща Израел да спре заселването на Западния бряг

maintext:
Съветът за сигурност на ООН прие резолюция, която призовава Израел да спре заселническата дейност на Западния бряг, предадоха световните агенции.
САЩ се въздържаха при гласуването. Нито една страна не гласува против.
В резолюцията изграждането на израелски селища на Западния бряг е наречено нарушение на международното право и препятствие пред прилагането на двудържавното решение на израело-палестинския конфликт, предаде ДПА.
През 2011 г. САЩ наложиха вето на сходна резолюция с аргумента, че тя ще навреди на близкоизточните мирни преговори.
Резолюцията сега бе предложена от Нова Зеландия, Венецуела, Малайзия и Сенегал, припомня Ройтерс.
Това стана ден след като Египет оттегли сходен проект на резолюция, като това стана под натиска на Израел и на новоизбрания американски президент Доналд Тръмп, допълва агенцията.
Това е първата резолюция на Съвета за сигурност по израело-палестинския въпрос, приета от близо осем години насам.
Делегациите на страните членки на ООН, присъстващи на днешното гласуване, посрещнаха резултатите от него с аплодисменти, предаде ТАСС. Само делегациите на Израел и САЩ не се присъединиха към приветствията.
Според Палестина резолюцията на ООН е голям удар за Израел
Вотът на Съвета за сигурност срещу създаването на израелски поселения на палестинска територия е „голям удар“ за израелската политика, заяви говорителят на палестинския президент Набил Абу Рудеина, предаде АФП, цитирана от агенция "Фокус".
Говорителят отбеляза, че историческата резолюция, приета с 14 гласа, показва също така „силната подкрепа за решението, включващо създаване на две държави“.
Израел отхвърли вота на ООН
Израел изрази гнева си към американския президент Барак Обама във връзка с резолюцията на Съвета за сигурност, предаде АФП.
„Израел отхвърля тази срамна и антиизраелска резолюция на ООН и няма да спази нейните условия“, отбелязаха от администрацията на министър-председателят на Израел Бенямин Нетаняху.
„Израел очаква с нетърпение да работи с новоизбрания президент Тръмп и с всички наши приятели в Конгреса, републиканци и демократи, за да отмени вредното въздействие на тази абсурдна резолюция“, допълниха от администрацията на премиера.


description: Досегашният вътрешен министър поема поста от Манюел Валс, който влезе в президентската надпревара

title: Франция има нов премиер

maintext:
Досегашният министър на вътрешните работи Бернар Казньов беше назначен за нов френски премиер.
Той ще замени на поста Манюел Валс, който подаде оставка, за да се включи в надпреварата за президентските избори напролет.
Досегашния пост на Казньов поема Брюно льо Ру, който беше председател на групата на социалистите в долната камара на парламента.
Манюел Валс обяви кандидатурата си за президентските избори догодина
Той заяви, че още утре ще подаде оставка, за да се посвети на кампанията
53-годишният Казньов е смятан за един от най-приближените до държавния глава Франсоа Оланд.
След идването на президента социалист на власт през 2012 г., той заемаше редица постове в правителството, включително на държавен секретар по европейските въпроси, а след това – за бюджета.
Франсоа Оланд няма да се кандидатира за втори президентски мандат
Решението си той обяви в телевизионно обръщение
Преди седмица Оланд, чиято популярност е на много ниско ниво, обяви, че няма да се кандидатира за втори мандат.
Като основни претенденти за най-висшия държавен пост във Франция се сочат кандидатът на главната опозиционна сила – консервативната партия „Републиканците”, Франсоа Фийон, и лидерката на крайнодесния Национален фронт Марин льо Пен.


description: Руският посланик беше прострелян и убит в турската столица

title: САЩ предложиха помощ в разследването на атентата в Анкара

maintext:
Американският държавен секретар Джон Кери осъди убийството на руския посланик в Турция Андрей Карлов и заяви, че САЩ са готови да помогне на Русия и Турция разследва нападението, предаде Ройтерс.
Атентатор уби руския посланик в Турция (ОБНОВЕНА)
Андрей Карлов беше тежко прострелян от 22-годишен турчин, докато говореше на откриването на изложба
Посланик беше прострелян тази вечер в гърба, докато произнасяше реч в художествена галерия в турската столица Анкара. По-късно загина от раните си.
Нападателят е 22-годишният бивш полицай Мевлют Мерт Алтънташ. Той е убит от местните сили за сигурност. При стрелбата са ранени трима души.
Турският президент Реджеп Тайип Ердоган се обади по телефона на руския си колега Владимир Путин, за да го информира за нападението в Анкара, съобщи Анадолската агенция.
Русия определи нападението и убийството на Андрей Карлов като терористичен акт.
Българският президент Росен Плевнелиев също осъди остро терористичното нападение и убийството на посланика.
Той изказа съболезнования на семейството и близките на посланик Андрей Карлов.
Нападението беше осъдено и от Министерството на външните работи на България.
"Убийството на Андрей Карлов не може да има оправдание. Осъждаме всички форми на терор и очакваме разследването да разкрие извършителите и организаторите на акта", пишат в изявлението си до медиите от МВнР.


description: Очакваме вашите въпроси и коментари по темите в предаването

maintext:
Сряда сутрин в “Тази сутрин”:
- Защо ГЕРБ обяви курс към предсрочни избори? Гост: Цветан Цветанов;
- В какво се провалиха реформаторите? В студиото: Румен Христов. И още: на живо от „Дондуков” 2 – последното връщане на мандата преди служебния кабинет;
- Защо терорът стана част от живота на Европа – коментар на експертите по външна политика Валери Жаблянов и Асен Агов;
- Берлин след кървавия атентат! Как се възстановява столицата на германия – на живо от специалния пратеник на bTV Кристина Баксанова;
- Кой стои зад убийството на руския посланик в Анкара и ще се влошат ли отношенията между Русия и Турция? В студиото: журналистите Валери Тодоров и Илхан Андай;
- На живо: Завръщането на хората в Хитрино!;
- Защо закриват училище със 160-годишна история? На живо от Плевен: родители и ученици срещу общината!;
- 45 години от страшната катастрофа на летище София. Да си спомним за Паша Христова!


description: Телефонната централа в Лондон е сменена по времето на Вигенин на същата цена, като тази, за която той твърди, че е висока

title: Даниел Митов: Очевидно лъжата се е превърнала в устойчива политика на БСП

maintext:
Очевидно лъжата се е превърнала в устойчива политика на БСП. Господин Вигенин очевидно не си спомня какво е правил той по времето, когато е бил министър. Това каза в предаването "Лице в лице" външният министър в оставка Даниел Митов по повод твърденията на Кристиян Вигенин и разследването на прокуратурата на сигнали за телефонни централи на завишени цени.
"Телефонната централа в Лондон в началото на 2014 г., когато той е бил министър, е сменена с централа, която е със същите параметри, които ние в момента търсим да използваме, по абсолютно същата процедура - без обществена поръчка, което законът го позволява до определена сума, и на същата цена – 33 700 евро. Цена, която той в момента твърди, че е изключително завишена".
Кристиан Вигенин: МВнР кара посланиците да купуват неоправдано скъпи телефонни централи
По думите му това води до съмнения за корупция и затова прокуратурата вече е била сезирана.
Това е продължение на нещо, което е започнало да се прави по негово време, заяви Митов и попита как така тогава не е било проблем, сега изведнъж става проблем от неговите уста.
„Несериозно е да се твърди, че ще отидеш в интернет и ще намериш нещо по-евтино. Това е пълен абсурд, една държава не работи по този начин. Телефонните централи на една държава, особено, когато става дума за външно министерство, трябва да са осигурени, за да може през тях да тече класифицирана информация, трябва да са със съответните технически параметри и трябва да има комплекс от технически данни".
Това е продължение на политиката на г-н Вигенин. Във външно министерство телефонната ни централа е аналогова, давате ли си сметка какво означава това в 21-ви век, пита Митов. Той допълни, че хората от посолствата обменят информация по примитивен начин.
"Нашата цел винаги е била да модернизираме тази система и да оставим нещо, което ще работи 30 години след нас".
Хора от посолствата не са разпитвани. Разпитват длъжностни лица от външно министерство, уточни Митов.
Нека разследват, нека проверят, това им е работата. Да видят, че всичко е в рамките на закона и на допустимото, и няма причини да се смята, че някакви вредни последствия ще настъпят от модернизацията на телефонните централи на МВнР, каза още външният министър в оставка.
Митов беше категоричен, че няма нито едно назначение на посланик след като правителството е подало оставка. Процедурата на тези посланици, които отиват сега, е започнала май месец, обясни той и допълни, че останалите, ротационни, назначения се правят по график, който се спазва.
БСП излъга за Полша. Митов каза, че може да търси отговорност от Корнелия Нинова за думите й, че той е национален предател.
"Те излъгаха, че имало външен натиск на американци. Когато се прави оценка на ситуацията, трябва да се вземат всички фактори предвид. Разговорът за размяна на подкрепи с Полша е започнал още през 2014 година.
Когато правителството „Орешарски” номинира г-жа Бокова за поста генерален секретар на ООН, тя започва да търси подкрепа, започва да събира съюзници, което е съвсем нормално, тя не може да бъде обвинявана по никакъв начин, че го е правила. Това е в реда на нещата.
Г-жа Бокова в разговор с тогавашния полски външен министър става ясно, че Полша е готова да размени подкрепи, т.е. срещу българска подкрепа за тяхната кандидатура за непостоянен член на Съвета за сигурност на ООН, Полша е готова да подкрепи нейната кандидатура за генерален секретар на ООН".
Ние сме в конкуренция, ние не се отказваме от поста, състезаваме се с Полша за едно и също място, каза Митов и обясни оценката на професионалната администрация:
„Полша е била много по-отдавна за последен път непостоянен член на СС на ООН, през 96-та – 97-ма година, България е била през 2002 – 2003 г.. Това означава, че Полша има предимство.
В същия този момент Полша вече има повече събрани подкрепи. В същия момент идва информация от Бокова и от дипломатически сондажи, че Полша е готова да направи такава размяна. Професионалната дипломация казва така – Ние през 2018 г. ще председателстваме съвета на ЕС, което е огромна работа, България не го е правила до момента и трябва да фокусира усилията си в това първо свое председателство на ЕС, както и кандидатурата си за Съвета по правата на човека в ООН, да се фокусира към тези организации, да създаде административен и финансов фокус и в същото време да спечели подкрепа за кандидатурата на генерален секретар на ООН".
Размяната на подкрепи с Полша е започнало по времето на Ирина Бокова, обясни Митов.
"Има решение на МС от 16 септември 2015 г. за размяна на подкрепи. Това не е жест към Кристалина Георгиева. Това е казусът. БСП тръгнаха да си измислят глупост след глупост, правили сме всичко възможно, за да може кандидатурата на Бокова да има подкрепа, тя го знае прекрасно, и аз не мога да я обвиня че е събирала такава подкрепа и ние сме направили всичко възможно да я обвиним в тези нейни усилия".
Митов каза, че няма апетити към пост в ООН, нито някога му е идвало на ума, че може да имам апетити в тази посока.
„Кристалина Георгиева защо я забъркаха изобщо не можах да разбера, при положение, че тя отива за директор на Световната банка. Каква програма за развитие, какви глупости. Тези хора излизат от рамките на нормалността.
Нямам такива амбиции, не съм водил такъв разговор с когото и да било, няма апетити към този пост, нито някога съм имал. До момента президентът Плевнеливе пред мен не е показвал каквото и да било намерение да кандидатства за подобна позиция".
Не напразно г-жа Нинова вече е известна като „Мадам лъжа”. Тя лъже на всяка крачка, каза Митов и допълни, че на нея не й е работа по кюшетата на кафенетата с кадровото потомство на КГБ и да получава инструкции от тях.
"Нямам от какво да се страхувам от проверките за централите. БСП се изживяват като хора в кампания, сякаш вече идват на власт и трябва да мачкат, дори с измислени аргументи. Наумили са си, че идва тяхното време, което май няма да им се получи. Те са пуснали сигнал към едни, към втори, към трети и всички тези разследващи трябва да си изпълняват задълженията и да разследват".
На въпроса има ли шанс за нов кабинет, Митов заяви, че потенциал за правителство има, но дали има шанс, Цветанов го каза най-добре, той оценява шансовете.
Какво още каза външният министър в оставка, вижте във видеото:


description: Проблемът е хроничен и всяка година се повтаря

title: Аптеките няма да изпълняват рецепти и след изплащане на част от парите, които НЗОК им дължи

maintext:
Българският фармацевтичен съюз обяви, че пациентите ще остана без лекарства заради парите, които НЗОК им дължи. Решението на касата да се изплатят 10 на сто от сумите на аптеките обаче е крайно недостатъчно според собствениците и хората могат да останат без медикаменти.
Аптеките може да спрат да изпълняват рецепти по здравна каса
Фармацевтите имат да получават близо 31 млн. лв.
Пепи Минева, което има аптека в малко населено място посочва, че всяка година се случва един и същ проблем, който вече е станал хроничен. По думите й фармацевтите нямат сила да протестират, но искат да изкажат опасенията си, че пациентите са в риск. В нейната аптека и в момента петима души си чакат лекарствата, които тя няма как да им достави, защото НЗОК не му е платила 15 хил. лв.
Мирослав Дъбов, който има аптека в с. Звъничво коментира, че е блокиран от склада за лекарства и не може да си снабди пациентите. Касата му дължи 2000 лв., което за малка аптека е проблем.
Елена Анова посочва, че за ден е инвестирала 1000 лв, за да снабди с лекарства аптеката си и тези 10% са крайно недостатъчни.
Фармацевтите посочиха, че на един болен от хемофилия рецептата му е на стойност 17 хил. лв.


description: Повечето от тях искат гражданство, за да отидат в Западна Европа

title: Над 23 000 души са поискали БГ паспорт през 2016 г.

maintext:
Досега през тази година чужденците, които са подали молби за български паспорт са над 23 хиляди. Целта на повечето от тях е за емигрират в Западна Европа.
Ахмад е от малцината нови българи, които ще останат да живеят тук: „Щях да пътувам за Белгия, а тук ми остана късмета... да живея. И с 3 деца вече съм, и с жена...”.
Роден е в Сирия, но казва, че неговият дом е в България, защото тук е срещнал любовта. Получил е паспорта си само преди 5 месеца и ще го ползва за да ходи на екскурзии и на гости на роднините в Сирия, когато войната свърши. Като цяло, за сирийците е много трудно да пътуват с документи от родината си.
„Преди години е правено изследване в национален мащаб и е установено, че много малко от хората, получили български паспорт всъщност остават в България. Повечето от тях или не го ползват, или им е само за пътуване. Или отиват с него в други държави...”, посочва и зам.-министър Вергиния Мичева-Русева.
Някои злоупотребяват. Затова паспортите им се отнемат заради извършени престъпления зад граница.


description: 12 декември е ден на национален траур

title: В знак на съпричастност: Президентът отлага даването на мандат на реформаторите

maintext:
В знак на съпричастност с трагедията на жителите на Хитрино и във връзка с обявения на 12 декември Ден на национален траур, президентът Росен Плевнелиев отлага връчването на проучвателен мандат за съставяне на правителство на Реформаторския блок. Това съобщиха от прессекретариата на държавния глава.
Десетки пострадаха при взрива в Хитрино (ОБЗОР)
В три болници се бориха за живота на най-тежко ранените
Процедурата по връчване на мандат за съставяне на правителство на Парламентарната група на Реформаторския блок ще бъде изпълнена от държавния глава на 13 декември, вторник.


description: ИДИЛ пое отговорност за атаката

title: Атентатор самоубиец отне живота на десетки йеменски войници

maintext:
Най-малко 49 военнослужещи загинаха, а десетки други бяха ранени при самоубийствен атентат в йеменския пристанищен град Аден, съобщават световните агенции.
Атаката е била извършена от терорист, който е успял да се смеси с голяма група военни, които чакали на опашка за получаване на заплати пред военна база.
Отговорност за атентата пое „Ислямска държава”, която оповести името н а извършителя и се похвали, че над 70 „неверници” са били ликвидирани.
Йемен е обхванат от хаос от близо 2 години. Саудитска Арабия и нейни съюзници бомбардират подкрепяните от Иран шиити от движението хуси, които взеха властта през март 2015 . Междувременно ИДИЛ и „Ал-Кайда” действат на практика безнаказано в територии, които преди бяха под контрола на централната власт.


description: Трябва да се внимава по пътищата, защото ще се образува черен лед, предупреди климатологът

title: Доц. Георги Рачев: На Нова година ще е студено, но без сняг

maintext:
От утре започва захлаждане и на Нова година ще е много студено – до минус 10 градуса, сняг обаче не се очаква. Това обяви в предаването „Тази сутрин” климатологът доц. Георги Рачев.
Такъв декември месец не съм виждал от години – като дойде времето за снеговалежа, нещата се размиват, уточни доц. Рачев.
Той предупреди, че от утре са възможни опасни заледявания на пътя – т. нар. черен лед, и трябва много внимателно да се шофира.
Георги Рачев обяви още, че 2016 г. е била най-топлата в световен мащаб, откакто се води статистика. Дължи се на глобалното затопляне, уточни климатологът.
Вижте във видеото прогнозата за следващите дни:


description: Общинска организация на Испанската комунистическа партия спечели коледния тираж на лотарията „Ел Гордо“

title: Испанските комунисти забогатяха неочаквано

maintext:
Общинска организация на Испанската комунистическа партия неочаквано забогатя с 56 милиона евро.
Нейните членове спечелиха парите от коледния тираж на лотарията „Ел Гордо“.
Това е най-старата лотария в света – на повече от 200 години. Тя е и най-щедрата, като тази година раздадените печалби са за над 2,3 млрд. евро.
Нейният регламент позволява джакпотът да бъде разпределян между голям брой участници.
Испанските комунисти, които заедно са купили печелившите билети, ще си разпределят парите.
Тази година джакпотът от 68 млн. евро от друга лотария – „Ла Примитива“, беше спечелен от работещата в Испания българка Гошка от град Искър.


description: Те си пожелават да се завърнат в родината си

title: Язиди, пропъдени от войната в Сирия и Ирак, се надяват новата 2017 г. да донесе мир

maintext:
Стотици мигранти от Сирия очакват Новата година в бежанските центрове у нас с надежда да се завърнат отново в родината си. Язидите са малцинства в Ирак и Сирия, чиято религия не е нито християнска, нито мюсюлманска.
„Ислямска държава” ги приема за поклонници на дявола и от две години също ги преследва и тормози. Половината от обитателите в бежанския център във Враждебна са язиди.
Санду е от Ирак. След поредната, най-голяма атака срещу язидската местност до Връх Санджар, избира да напусне родината.
„Убиха нашите деца, отвлякоха много жени и трябваше непременно да избягаме от там, дори досега има около 4000 жени, които са в ръцете на джихадистите”, разказва Санду.
Макар и притеснени за бъдещето, язидите в центъра посрещат Новата година с нова надежда – да спрат войните и да се върнат в родината си.
В очакване на щастлива за тях развръзка, язидските деца се запознават с много нови неща - едно от които е снегът в България. Те също така учат и пеят български коледни песни.


description: Депутатите от БСП предлагат всеки български гражданин да има право на обезщетение при бедствени ситуации

title: Красимир Янков: Трябва да има промяна в Закона за бедствията и авариите

maintext:
Трябва да има промяна в Закона за бедствията и авариите, заяви депутатът от БСП Красимир Янков. В студиото на „Лице в лице” той обясни за измененията, които депутатите от БСП искат да направят.
В сегашния си вид законът гласи, че при извънредна ситуация, подобна на тази в Хитрино, право на обезщетение имат само социално слабите граждани. От БСП обаче подготвят текстовете по новото предложение, което има за цел да даде възможност на всеки български гражданин да се ползва от държавна помощ в случай на бедствие.
Цистерните си тръгват от Хитрино, идват фургоните (ОБЗОР)
Селото все още е под полицейска охрана
Трябва да има и специализирано държавно звено, което да се грижи за бедствията и авариите, добави още Янков и обясни, че това е необходимо, за да може държавата да реагира бързо и адекватно при извънредни ситуации.
Той апелира към всички институции да се ангажират максимално със справянето с трагедията.
„Сега е предизборна кампания и тези, които са в изпълнителната власт, предполагам, че ще имат и допълнителен стимул”, коментира още той. Според него в момента има достатъчно дарения и солидарност от страна на българските, но трябва да има такава и от страна на държавата.
„10 декември е черна дата за България. Медийното участие създаде впечатление на ангажираност на максималния капацитет на всички институции, но е факт, че вече повече от четири дни блокадата на населеното място остава”, коментира още той и обясни, че е нормално напрежението сред хората да расте, имайки предвид прогнозите за удължаването ѝ с още седмица.
Красимир Янков коментира и друго предложение на БСП, свързано със стимулирането на продажбата на българските стоки в големите супермаркети. Според него големите магазини с над 2 млн. лв. годишен оборот трябва да са задължени да излагат български стоки.
Самите вериги приемат такъв подход и дори вече са започнали увеличаването на пространства за такива продукти, обясни още Янков.
Вижте повече във видеото:


description: БЧК не си купува линейки с парите от есемеси, заяви председателят на организацията Христо Григоров

title: Контрол на три нива на дарените средства за Хитрино

maintext:
Няма да бъде допусната злоупотреба с над 2-та милиона лева, дарени от хиляди българи за подпомагане на Хитрино, увериха както от БЧК, така и от обществения съвет в тежко пострадалото от газова експлозия шуменско село.
Там възстановяването вече започва от сградата на общината, като то се финансира не с даренията или с отпуснатите от правителството и ЕК общо 30 млн. лева, а от собственото перо за капиталови разходи. Щетите по имотите на хората ще бъдат отстранявани с помощта на обществен съвет, в който членуват 11 жители на селото.
Пред камерата на bTV председателят Севджан Акиф посочи, че те разполагат с парите, получени по набирателната сметка на общината – около 200 000 лв. „Хитрино ще стане може би по-хубаво, отколкото преди, не можем да върнем само жертвите”, каза тя.
Десетки доброволци помагат за възстановяването на опустошеното Хитрино
Някои от жителите на селото избраха да посрещнат Коледа вкъщи
„Днес или утре предстои ние от съвета да минем през всяка една къща. Лично ще видим какво е състоянието на хората, според степента на разрушеност най-съвестно ще разпределяме средствата”, обясни секретарят на съвета. Органът няма да действа еднолично, а ще дава предложения, които ще се гласуват на Общински съвет. Вчера в Хитрино е имало общоселско събрани с над 200 души, което е утвърдило състав на ОбС.
Хората в Хитрино ще имат думата и при разпределянето на средствата от БЧК. В студиото на „Тази сутрин” председателят на червенокръстната организация Христо Григоров обясни, че е сформиран национален обществен съвет, който ще управлява разходването на средствата и в него ще влязат общественици, православната църква, мюфтийството и кметът на Хитрино. Решенията ще са на база на подадените от жителите от селото данни какво им е нужно.
Около дарителската кампания избухна скандал, след като в популярен седмичник се появи информация, че червеният кръст си е купил нови линейки с парите, дадени от гражданите чрез есемеси и банкови преводи. „Това са измислици, за да се продават вестници”, категоричен беше Григоров.
Защо БЧК се движи с луксозни и скъпи линейки?
Зрители на Би Ти Ви питат за това ли отиват парите за Хитрино
Той обясни, че „една фирма със социална политика” е предоставила на БЧК специално оборудвано БМВ, като това е единственият автомобил от този клас, използван от организацията. Той е използван като линейка в случаи, в които бързо трябва да се стигне до мястото на бедствие. „Когато фирмата пожелае, си го взема”, посочи Григоров в отговор на въпрос дали БЧК си е купила колата.
„Намерете ни един трабант и една жигула, ще сменим тази кола с тях”, гневно коментира той. По думите му публикациите по темата директно са навредили на интереса на страдащите българи. Причината – наши сънародници от Испания и Кипър събрали големи суми за Хитрино, но се отказали да ги дарят заради съмнение, че парите няма да отидат по предназначение. Затова и БЧК може да сезира прокуратурата.
Междувременно в селото се говори най-вече за възстановяването на домовете на хората. Има обаче и голям брой търговски обекти, които са на практика унищожени при взрива. За собствениците им липсва яснота дали някой ще помогне.
„Аз съм на 100% унищожен. Имам два търговски обекта, държавата поне засега казва „За бизнеса няма пари”. Аз нямам как да се възстановя – това, което съм правил за 30 г. някой дойде и го унищожи за 30 минути”, каза пред камерата на bTV един от засегнатите, Мехмед Мехмед.
От Обществения съвет коментираха, че пари от набирателната сметка няма как да се дадат на фирми, но може да се мисли за подпомагане с дървесина и строителни материали.


description: Плячката им от три удара била под 200 евро

title: 10 г. македонски "черен печат" за две български джебчийки

maintext:
Две български гражданки на 25 и 23 години получиха по една година затвор условно с тригодишен изпитателен срок по обвинение, че са извършили три джобни кражби, от които противоправно са спечелили около 190 евро, съобщи македонският вестник "Вест", цитиран от БТА.
Българките са изгонени от страната и им е забранено да влизат на територията на Македония в продължение на 10 години.
Трите кражби били извършени в средата на декември в автобуси в Скопие. Те откраднали портфейли с лични документи, банкови карти, семейни фотографии, пари и други лични предмети.
Откраднатите портфейли им били отнети и върнати на ограбените.


description: Около 120 полицаи охраняват селото на денонощие

title: Няма случаи на кражби и посегателства в Хитрино

maintext:
Няма нито един констатиран случай на посегателство в Хитрино. Това каза пред журналисти директорът на ОД на МВР в Шумен старши комисар Ялчън Расим, цитиран от БТА.
Той отбеляза, че на денонощие около 120 полицаи охраняват селото.
"Създали сме необходимата организация; всеки ден в определен часови интервал вкарваме хората в селото, да си нахранят животните, да си видят имота, след което ги изкарваме", обясни той.
Паралелно с това има патрули, които обхождат населеното място, за да няма кражби.
В село Хитрино ремонтът на къщите започва в понеделник (ОБНОВЕНА)
Хората с нетърпение очакват да се върнат в домовете си
На журналистически въпрос дали на местните хора ще може да се осигури повече време, през което да са в населеното място, Расим каза, че докато не е напълно безопасно, това няма да стане.
„Ще продължим по същия начин всеки ден контролирано да вкарваме и изкарваме хора", посочи директорът на полицията.
Той уточни, че хората контролирано са можели да влизат в селото днес от 10.00 до 13.00 часа.


description: И по-топло

title: Предимно слънчево време във вторник

maintext:
През нощта ще бъде ясно, а утре – предимно слънчево. В сутрешните часове по поречието на Дунав и на места в котловините видимостта временно ще бъде намалена от мъгли. През деня ще се появи слаб, в Северна България – до умерен вятър от запад-северозапад.
Максимални температури - между 6° и 11°.
В сряда вятърът ще се ориентира от североизток и с него ще проникне по-студен въздух. Ще има и по-значителни увеличения на облачността, но без валежи. През следващите дни ще бъде предимно слънчево. В четвъртък сутринта ще е почти тихо и на места в низините видимостта ще е намалена.
В петък ще започне затопляне, което ще продължи и през почивните дни. В часовете преди обяд в отделни равнинни райони ще бъде мъгливо.


title: Започва изтеглянето на цистерните от Хитрино (ОБНОВЕНА)

maintext:
Днес трябва да започне реалното изтегляне на цистерните от село Хитрино.
Това трябваше да се случи още вчера, но усилията на спасителите бяха съсредоточени в тампонирането на цистерната, която изпускаше газ и предизвикваше опасност.
Вагонът вече е запушен, но продължава да се следи въздуха дали няма евентуално загазяване на места. Преди да започне същинското премахването на цистерните, ще се изправят тези, които са преобърнати.
Цистерните си тръгват от Хитрино, идват фургоните (ОБЗОР)
Селото все още е под полицейска охрана
От Гражданска защита предупреждават, че жителите на селото ще бъдат допускани в домовете си само след като приключат всички манипулации по вагоните.
През нощта не се работи, защото за операцията е необходима дневна светлина. Има изградени и импровизирани товарни площадки около релсите, за да влязат крановете.
В съседното село Тимарево в сградата на местното кметство се намира пунктът на БЧК, където се оказва хуманитарната помощ към евакуираните жители на Хитрино.
В момента най-много нужда от трайни пакетирани храни, каза пред bTV Неждет Мурат, председател на местната организация на БЧК.
Спешно се търсят 5-6 инвалидни колички и също толкова санитарни столове. Има нужда и от мъжко, дамско и детско бельо.
По думите на Неждет Мурат кризата ще продължи още 5-6 дни, което предизвиква сериозно напрежение сред евакуираните жители.
На шестия ден от трагедията хората от селото се гневят, че все още нямат достъп до домовете си. Те са притеснени за животните, които са оставили в дворовете си.
Към момента те влизат в селото под полицейска охрана, но само за 10 минути. Те твърдят, че за това време не успяват да свършат нищо, някои не са успели дори да приберат документите си.
От МВР увериха, че ще направят всичко възможно да осигурят достъп до селото по-бързо, но така или иначе рисковете остават.
Надявам се хората от Хитрино разбраха, че нямаме желание или интерес да се бавим и искаме да се приключи по-бързо, но трябва да гарантираме условията за сигурност, каза министърът на вътрешните работи в оставка Румяна Бъчварова.
„Стоим зад това, че ще обявяваме на населението за всяка изнесена цистерна, така, че хората да са по-спокойни, но с категоричен срок не бихме могли да се ангажираме, посочи директорът на ГДПБЗН главен комисар Николай Николов.
Той и вътрешният министър разясниха и планираните действия при гарантирана сигурност да се ускори процесът на работа и да се скъсят сроковете. Според плана в определена зона ще бъде осигурена втора работна площадка, която ще даде възможност, докато едни от цистерните се транспортират и обработват на място, на други да се прави обстоен преглед. Никоя от цистерните няма да остане на склад в района на селото, бе категорична Бъчварова.
Няма да се спрем, дори когато се върнат хората, ще бъдем с тях, увери още Неждет Мурат.
В Тимарево са и 15-те фургона, които пристигнаха за настаняване на хората, които останаха без домове след взрива.
В кметството на Тимарево заседава и местната администрация на Хитрино.
Междувременно на заседание на Обществения съвет, сформиран от жители на Хитрино, беше решено да се отпуснат по 1000 лева на близките на загиналите и по 500 лв. на всички ранени и пострадали при катастрофата.


description: Томас и Сузане имат елха дори и в тоалетната

title: Семейството, което украси дома си със 100 коледни елхи

maintext:
Като повечето семейства германците Томас и Сузане украсяват дома си за Коледа. Това, с което се отличава тяхната празнична украса обаче е, че имат не една, а цели 100 елхи.
Погледнат отвън, домът на семейството не прави особено впечатление. Вътре обаче той прилича на магазин за коледна украса.
Всяка година семейство започва да декорира 100-те коледни дръвчета още от октомври си със светлинки, панделки и играчки. Навсякъде в къщата, освен в спалнята на Томас и Сузане има елхи... дори и в тоалетната.


description: Издадените преди това документи ще се валидни до изтичане на срока им

title: Личните карти – с биометрични данни и електронен подпис от 2018 г.

maintext:
Личните карти вече ще могат да съдържат биометрични данни и електронен подпис, решиха депутатите окончателно.
В документите ще се съдържа електронен носител на информация, в който ще може да се записват биометрични данни, удостоверения за електронна идентичност и квалифициран електронен подпис, предвиждат промените в Закона за българските лични документи, приети на второ четене, съобщи БТА.
Измененията влизат в сила от 1 януари 2018 година. Личните документи, издадени до тази дата, ще са валидни до изтичане на срока им.
Промените предвиждат наличието на електронен носител на информация - чип, имплантиран в личните карти.


description: Политологът прогнозира победа за социалистите на парламентарни избори

title: Евгений Дайнов: ГЕРБ е в режим на свлачище, а БСП се издига

maintext:
ГЕРБ е в режим на свлачище, а за БСП има усещане, че се издига нагоре. Това обяви в предаването „Тази неделя” политологът Евгений Дайнов.
Бойко Борисов няма да е премиер в кабинет с мандата на РБ (ОБЗОР)
Росен Плевнелиев призова партиите да положат всички усилия за нов Министерски съвет, а наследникът му Румен Радев обяви готовност за служебен кабинет
Неговата прогноза е, че на парламентарни избори социалистите ще победят, макар и с малко, управляващата в момента партия.
По думите на Дайнов ДПС също пропада – губи подкрепа, и вече няма да е балансьор. Вероятно нейното място ще заемат патриотите, смята той.
Евгений Дайнов определи като печеливши десните, които напуснаха Реформаторския блок. Той вижда добро бъдеще за новия десен проект на Христо Иванов.
Социален експеримент на студенти по политология на пазара в Дряново пък показал, че Радан Кънев е най-разпознаваемото лице вдясно.
Едно от нещата, които най-много е изненадало политологът през изминалата 2016 г., е фактът, че Реформаторския блок прие мандата за съставяне на правителство. Неприлично е да имаш 13 депутати и да съставяш правителство, смята Дайнов.
Вижте във видеото цялото интервю с Евгений Дайнов:


title: Броят на жертвите на нападението в Берлин вече е 12

maintext:
Броят на жертвите на нападението в Берлин, при което камион се вряза в коледен базар, се увеличи до 12, съобщи за bTV кореспондентът на в. „24 часа“ Капка Тодорова.
Предишната информация беше за деветима загинали.
48 души са ранени, като голяма част от тях са в тежко състояние.
< >
Камионът е изминал 50 – 80 метра през базара преди да спре. Тогава от кабината му изскочил мъж и побягнал. Той е заловен на около километър от мястото на инцидента, близо до зоологическата градина на Берлин.
Мъжът е афганистанец или пакистанец. Трудно е да се установи точната му самоличност, тъй като е представил най-различни имена. Влязъл е в Германия през февруари 2016 г., представяйки се за бежанец, и е подал молба за убежище, но му е било отказано.
В кабината на камиона е намерено тяло на мъж. Все още не е ясно дали е загинал по време на атаката или вече е бил мъртъв. Той е полски гражданин – шофьорът на камиона. Предполага се, че е бил отвлечен и убит от похитителя.
Прекарвал е стомана от Италия. Пристигнал е по-рано, но от компанията, която трябвало да вземе товара, го уведомили, че не могат да го приемат и му казали да пренощува някъде и да се върне тази сутрин.
Уликите, че става въпрос за атентат, са все повече. Германският министър на вътрешните работи Томас де Мезиер обаче коментира, че все още се въздържа да назове атаката атентат, но всичко сочи натам.
Според чуждестранната преса „Ислямска държава“ е поела отговорност за нападението, но тепърва предстои да се изясни дали това е така, коментира Тодорова.
Нападението беше извършено на коледния базар в центъра на Западен Берлин – един от най-посещаваните, включително от туристи, около 20 ч. – след края на работния ден и затварянето на магазините, когато много хора минават за чаша греяно вино.
Полицията в Германия успя много бързо да успокои ситуацията, давайки информация за случилото се – на всеки 15 минути в „Туитър“ на немски и английски език. Макар берлинчани да бяха помолени да не напускат домовете си, беше разсеяно притеснението, че се готви нещо друго, добави Тодорова.
По думите ѝ в Германия всички очакват атентати. Само тази година има над дузина предотвратени атаки.
Вижте повече във видеото:
Президентът Росен Плевнелиев остро осъди нападението. „Дълбоко потресени сме от тези грозни актове на терор в светлите дни преди Коледа. Непонятно за нас е жестокото желание за отнемане на човешки животи“, каза държавният глава.
В предаването „Тази сутрин“ по bTV българка, живееща в Берлин, разказаха за живота в града и също потвърди, че няма паника.
Средно- и западноевропейски митрополит Антоний коментира, че Берлин няма да е същият след вчера.


description: Машината е извършвала вътрешен полет, но е била отклонена и е кацнала в Малта

title: Похитители отвлякоха либийски самолет

maintext:
Либийски пътнически самолет, изпълняващ вътрешен полет, е бил отвлечен и се приземи в Малта, информират местни медии, цитирани от Ройтерс.
Самолетът е бил отклонен от двама похитители, които заплашили да взривят машината – „Еърбъс А320” със 118 души на борда.
Остров Малта се намира на около 500 км от бреговете на северна Либия.


description: „Братко мой, всичко е наред, по волята Божия”, пише Анис Амри

title: Берлинският атентатор изпратил съобщение и селфи минути преди атаката

maintext:
Берлинският атентатор Анис Амри изпратил съобщение и дори си направил селфи от кабината на камиона минути преди да го вреже в коледния базар в берлинската столица, отнемайки живота на 12 души.
„Братко мой, всичко е наред, по волята Божия. Аз съм в автомобила, моли се за мен, братко мой, моли се за мен!“, написал Амри. След това изпратил и снимката. Съобщенията най-вероятно са до 40-годишния тунизиец, който вчера беше задържан в Берлин.
Днес германската прокуратура решава дали да го остави в ареста за предполагаема връзка с атентора.
Камион се вряза в коледен базар в Берлин, има убити и ранени (ВИДЕО И СНИМКИ)
Полицията работи по версия за терористичен акт
Междувременно излизат нови данни от разследването на терористичния акт.
Оказва се, че службите в Северен Рейн-Вестфалия за последно са актуализирали досието на Амри на 14 декември – седмица преди атаката. То е 17 страници, твърди разследване на всекидневника „Зюддойче цайтунг“ и обществените телевизии WDR и NDR.
Става ясно още, че службите са знаели, че той е в контакт с човек на терористичната групировка „Ислямска държава“ от началото на февруари и се е предлагал като самоубийствен атентатор.
Анис Амри е бил тема за обсъждане на специалните вътрешни комисии седем пъти.
Камионът, използван за атентата в Берлин, е спрял заради автоматичната спирачна система
Камионът, който уби 12 души на коледния базар, е спрял между 70-ия и 80-ия метър, тъй като системата се е задействала след сблъсъка
Техническата експертиза пък показва, че камионът е спрял, защото се е задействала автоматична спирачна система след сблъсък. Не е ясно точно какво е провокирало включването в случая, но това е предотвратило по-голяма трагедия с повече жертви.
Вижте повече във видеото:


description: Каква е целта - политическа или чисто търговска?

title: Скандалът с БГ ракетите в Сирия

maintext:
Скандалният репортаж, в който се показва българско оръжие, използвано от сирийската опозиция в Алепо, е част от кампания, която обслужва политически или икономически цели. Тази позиция изразиха в студиото на „Лице в лице” депутатите ген. Валентин Радев (ГЕРБ) и ген. Атанас Атанасов (РБ).
„За мен това класическо активно мероприятие с цел да се създаде негативно отношение у нашето население към нашата принадлежност към НАТО”, заяви реформаторът. Той отбеляза, че в Сирия в момента се води война и информацията, публикувана от „Труд” може да бъде стопроцентова истина, но няма как да се провери – на сандъците от видеото може да пише всичко.
Бойко Ноев: Зад „лиценз“ стои желанието на Москва да контролира военната ни индустрия
Страната ни е в световната седмица по износ на оръжие и основен конкурент на Русия на редица пазари
Сигурно в другото мазе има други сандъци, на които пише „Made in СССР” или Русия, посочи и ген. Радев. По думите му близо 60 страни използват ракетни системи БМ-21 като тези от видеото. Според депутата от ГЕРБ в случая трябва да има официална реакция, тъй като у нас има 3-степенен контрол при експорта на оръжие и няма как да се продава на произволни страни.
Атанасов се съгласи с неговата позиция и отбеляза, че правителството трябва да излезе с официална декларация. Двамата се разминаха по отношение на това каква е целта на „активното мероприятие”. Според Радев в дъното на скандала е конкуренцията между българските и руските оръжейни заводи, докато колегата му от ДСБ смята, че в случая основна цел е да се внуши на обществото, че България продава на „лошите” във войната.


description: С тях хората от пострадалото село ще бъдат подпомогнати да възстановят къщите си

title: Кампания на БЧК с подкрепата bTV набира средства за пострадалите в Хитрино

maintext:
Национална кампания на БЧК с подкрепата на bTV започва да набира средства за пострадалите при взривовете вчера в село Хитрино.
Събраните средства ще отидат за възстановяване на домовете на хората. Влакова композиция се взриви вчера рано сутринта в шуменското село. При инцидента загинаха седем души, близо 30 са ранени, а много къщи са изцяло или частично разрушени.
Събраните в кампанията средства ще отидат за възстановяване домовете на хората от Хитроно, обяви в предаването „Тази неделя” директорът на БЧК Христо Григоров.
Той уточни, че на номера за дарения чрез SMS - 1466, досега са събирани средства за бежанците, но сметката вече е нулирана и от днес парите от съобщението ще са за село Хитроно.
От днес в Шумен и в съседното на Хитрино село Венец са открити пунктове на службите за социално подпомагане, където хората от пострадалото село ще могат да получат първоначалната помощ от 325 лв., обяви социалният министър Зорница Русинова. Средствата са за най-належащите нужди на хората от село Хитрино, което беше евакуирано вчера, уточни тя.
Предстои да се направи оценка на щетите в първите дни на следващата седмица. След това пострадалите ще получат помощ за възстановяване на домовете си, уточни министърът.
Средства за пострадалите в Хитрино може да дарите на:
SMS: 1466
IBAN: BG64UNCR76301078660913
BIC: UNCRBGSF
БАНКА „УНИКРЕДИТ БУЛБАНК”


description: За това време те приеха промени в около десет закона

title: Депутатите работиха два часа и излязоха в дълга ваканция

maintext:
Парламентът официално излезе във ваканция до 10 януари. Следващото му заседание ще се проведе след 19 дни. След двучасова работа днес депутатите се разпуснаха за коледните и новогодишни празници.
Така промените в Изборния кодекс и въвеждането на мажоритарния вот се отлагат за следващ парламент.
Днес обаче депутатите приеха буквално за два часа промени в десетина закона.
В кулоарите партиите отново се заеха да тълкуват Конституцията относно това - нарушил ли е президентът основния закон като отказа да състави служебен кабинет за един месец или не.
И политици, и експерти се разделиха по въпроса нарушена ли е конституцията.
„Това беше единственото правилно решение, което спаси държавата в рамките на 20 дни да смени два кабинета”, коментира Георг Георгиев, депутат от ГЕРБ.
„Един безличен мандат на президента Плевнелиев ще завърши с грубо нарушение на конституцията”, заяви Жельо Бойчев от БСП.
„На България министри за един ден не й трябват”, каза Димитър Делчев, депутат от Реформаторския блок.
Скандалът продължи и на експертно ниво. Някои тълкуват конституционната норма, посочваща, че президентът съставя правителство, като задължение, а други - като възможност, защото няма посочени срокове.
„Ние ще се изложим, ако направим две служебни правителства. А добре, няма ли да се изложим, ако президентът на една европейска държава наруши собствената си конституция. Кое е по-голямото излагане? Струва ми се, че нарушаването на установения с конституцията правов ред”, заяви проф. Пламен Киров.
„Конституцията задава рамки. В тези рамки политиците правят своя избор. Когато един политик аргументира своя избор с формални юридически аргументи, той просто отказва да бъде политик”, коментира Румяна Коларова.
След отказа на Росен Плевнелиев да състави служебен кабинет, Румен Радев заяви, че той ще го направи след 22 янури. Така през следващия месец ще имаме действащо правителство в оставка.
Първият работен ден за депутатите е 11 януари, а след това им предстоят шест работни дни до разпускането на 43-ия парламент.


description: От „Железопътна инфраструктура” твърдят, че нямо проблем с жп линията и сигнализацията

title: Експерт за взрива в Хитрино: Причините може да са в жп линията или в превозвача

maintext:
Може да се говори за два субекта, които могат да са причина за инцидента – това са Национална компания "Железопътна инфраструктура" (НКЖИ) и превозвачът. Това обяви в студиото на bTV Новините е Симеон Ананиев, бивш директор на Изпълнителна агенция "Железопътна администрация", който контролира достъпа до жп инфраструктурата.
Ексклузивно от въздуха: Какво остана от Хитрино след взрива (ВИДЕО)
Гарата вече почти не съществува, навсякъде са само руини
„Ако причината е в железопътната инфраструктура, понякога става въпрос за кражби по линиите, които ги правят неустойчиви. Ако вината е в превозвача, възможно е вагон да се счупи в коловоз”, обясни експертът.
Той уточни, че в България има 13 лицензирани превозвача, „Булмаркет”, чиято влакова композиция с газ дерайлира днес в Хитрино, е първият частен превозвач.
По думите на Ананиев причините за инцидента трябва да бъдат установени от Министерството на транспорта, което има независимо специализирано звено за разследване. Чия е вината обаче ще определи следствието, допълни той.
Според Бисер Минчев, главен ревизор по сигурността на Национална компания "Железопътна инфраструктура", няма проблем по жп линията и по отношение на сигнализацията. Той лично е направил проверка на мястото на инцидента.


description: Количеството е достатъчно да напълни два басейна с олимпийски размери

title: След коледните празненства британците ще изхвърлят десетки хиляди тонове храна

maintext:
След коледните тържества британците ще изхвърлят на боклука 34 хиляди тона храна и количество сосове, достатъчно да напълни два басейна с олимпийски размери, пише в. "Дейли мейл".
В това число влизат 233 милиона брюкселски зелчета, 5127 метрични тона месо и пет милиона литра сосове.
Изследването за голямата следпразнична разсипия на продукти е осъществено от британската Агенция за хранителни стандарти. Оказва се, че всяко средностатистическо британско семейство изхвърля по това време на годината 5,1 хот дога, 3,4 картофа, 10 брюкселски зелчета, 220 грама месо и 135 грама моркови.


description: Светият отец насочи вниманието към гладните и нуждаещите се и осъди продължаващото страдание на децата

title: Папа Франциск: Коледа стана заложник на материализма

maintext:
Коледа стана заложник на материализма, каза папа Франциск по време на традиционната литургия във Ватикана. Той осъди продължаващото страдание на децата.
Папа Франциск спомена онези, които са изправени пред опасности и глад по мигрантските маршрути и бомбардировките в сирийските градове като Алепо.
"Можем да сме все така безразлични, когато Коледа се превърне в празник, чиито водещи фигури сме ние, а не Той; когато светлините на комерсиализацията хвърлят сянка върху Божията светлина; когато се интересуваме от подаръците, а сме студени спрямо изолираните. Светското е взело Коледа за заложник. Трябва да я освободим", подчерта главата на Римокатолическата църква.
Службата се проведе при засилени мерки за сигурност, като посетителите в базиликата "Свети Петър" минаваха през метални детектори.
Стотици поклонници от цял свят по традиция се събраха във Витлеем, за да присъстват на среднощната литургия по случай Рождество. На службата, която се проведе и в църквата "Рождество Христово" в родното място на спасителя, присъстваха палестинският президент Махмуд Абас и видни представители на палестинската власт.


description: Музикални и други изненади имаше по време на целия спектакъл, наречен „На Вили”

title: Хилда за Вили Казасян

maintext:
Топъл, забавен и истински. Такъв ще остане Вили Казасян в сърцата на хората, имали щастието да общуват с него. Такава бе и атмосферата на концерта, който дъщеря му Хилда организира в деня на неговия рожден ден – 8 декември.
Музикални и други изненади имаше по време на целия спектакъл, наречен „На Вили“. Публиката аплодира първия съвместен дует на Васил Петров и Орлин Горанов, двете инструментални сюити, представящи филмовата музика на Вили Казасян, възродената специално за случая формация „Студио В“, представянето на Богдана Карадочева, виртуозните изпълнения на кларинетиста Борислав Йоцов. Аранжиментите на всички парчета бяха на Христо Йоцов – любимия племенник на Вили, както обясни Хилда Казасян.
След дуета си с Васил Петров, Хилда призна: „Познаваме се от малки, слушахме заедно музика. Аз дори се влюби в него, после го разлюбих. Но защо да ви занимавам с това...“
Хилда разказа и случка, при която Леа Иванова сплескала пръстите на бащата ѝ след като треснала вратата на автомобил, от който той ѝ подавал ръка, за да слезе. Посинял от болка и ужасен, той се обърнал към нея за помощ, но в този момент Леа... припаднала. И къде е толерантността в тази история, попита Хилда. Години наред след това баща ми успокояваше Леа за тази случка, добави тя. По думите ѝ Вили бил толерантен по същия начин и в музиката: „Слушаше всякаква музика, сигурна съм, че не всяка му харесваше, но той не казваше нищо, а правеше една много специфична негова муцунка, която близките му много добре знаят“.
Един от най-емоционалните моменти бе участието на Надежда – внучката на Вили и дъщеря на Хилда. Талантливата пианистка свири за първи път пред публика. „Не е лошо да направиш дебюта си в зала 1 на НДК, не знам каква трябва да е следващата стъпка, обясни развълнуваната майка. По думите ѝ малката Надежда, както тя я нарече, е доказателство, че кръвта вода не става. „За мое малко съжаление, генът се предава най-силно през поколение“, обяви тя с чувство за хумор.
Хилда разказа, че заради концерта в зала 1 на НДК е „обърнала наопаки архивите на БНТ и БНР“, резултатът – архивни кадри с Вили Казасян и много музика, „съживена“ заради специалния повод.
Вили Казасян е роден на 8 декември 1934 г. в София. Завършва ВМЕИ (днес Технически университет) в София през 1957 г., учи и в Теоретичния факултет на Българската държавна консерватория (днес Национална музикална академия „Панчо Владигеров“).
През 1960 г. основава „Студио 5“, заедно с Християн Платов – китара, Божан Хаджиев – китара, Дечко Делчев – флейта, тенор-саксофон, Любен Борисов – бас, и Радослав Иванов – ударни. С тях започват творческия си път или се утвърждават първите най-големи поп изпълнители Маргрет Николова, Кирил Семов, Богдана Карадочева, Емилия Маркова, Йорданка Христова, Георги Кордов, групите „Приятели на песента“ и „До-ре-ми-фа“.
Професионалната кариера на Вили Казасян е силно свързана с Биг бенда на БНР, където е последователно пианист, втори диригент и диригент в продължение на 38 години (1960 – 1998).
Голям е приносът му и за развитието на „Златният Орфей“, телевизионния конкурс „Мелодия на годината“, както и радиопредаването „Тромбата на Вили“ и тв предаването „Студио 1“. Негови песни изпълняват Коста Цонев, Виолета Бахчеванова, Тодор Колев, Асен Кисимов.
Маестро Казасян е гостувал като диригент на радиооркестрите в Берлин, Москва и Лайпциг. Автор е на детски песни, филмова и театрална музика, телевизионни и радиомюзикъли. Неговата е песента „Детство мое“, писана за „Неочаквана ваканция“.
През 2008 г. е председател на журито на „Мюзик айдъл“, което се излъчва по bTV. Включва се и в един от концертите на финалистите като диригент на биг бенда, съпровождащ изпълненията на участниците.


description: Герман Клименко се опасява, че Западът може първи да прекъсне връзките със страната

title: Съветник на Путин: Русия да се готви за отделяне от интернет

maintext:
Русия трябва да бъде готова за „изключване от световния интернет” в случай на рязко влошаване на отношенията със Запада. Това заяви пред финансираната от Кремъл телевизия RT съветникът на Владимир Путин по въпросите на развитието на глобалната мрежа Герман Клименко.
Според него има „голяма вероятност от тектонични промени в отношенията ни със Запада в посока влошаване”. „Затова пред нас стои задачата да урегулираме руския сегмент от Интернет по начин, който да ни защити при подобен сценарий”, коментира още той.
По думите на Клименко е важно при всяко положение в Русия да продължат да функционират електронната поща, телеграфните връзки (!!!), телефоните и социалните мрежи. Според президентския съветник за тази цел трябва на руска територия да се намира цялата инфраструктура, нужна за работата на мрежата.
Герман Клименко отбеляза, че сред нужните елементи е копие от списъка с домейни от високо ниво. От създаването си интернет функционира чрез няколко основни сървъра, които пренасочват целия трафик на база този списък към конкретните зони. Системите първоначално бяха под контрола на САЩ, но от няколко години Вашингтон бавно се оттегля от процеса.
Достъпът до интернет е все по-притискан от властите по света
Либия, Украйна и Русия са в дъното на класацията
Москва обаче се чувства застрашена от сегашната структура на интернет, в която все още теоретически заличаване на домейн от високо ниво може да „изтрие” цяла държава и нейните електронни платформи да се окажат без връзка. Владимир Путин на няколко пъти директно е наричал глобалната мрежа творение на западните служби и е настоявал всяка държава да има пълен контрол над „своя” интернет.
Обратната страна на монетата е засилване на цензурата, по-лесно следене и нарастваща несъвместимост между парчетата от подобна фрагментирана глобална мрежа. Второто е особено голям проблем за ИТ компаниите, които и в момента се налага да инвестират големи суми, за да работят ефективно на частично „изключени” пазари, като този в Китай.
Там с различни средства властите подпомагат развитието на местни платформи с по-голяма цензура и по-висока склонност да си сътрудничат със спецслужбите, а много от западните аналози въобще не работят или са със значително променена функционалност.


description: „В този момент хората се сближават”, споделя Емил, който намира подслон при приятеля си Сезгин

title: Заедно в трагедията: След взрива в Хитрино мюсюлманин приюти своя приятел християнин

maintext:
След трагичния инцидент в Хитрино, който взе 7 жертви, много от евакуираните са настанени в специален център в Шумен. Други обаче са приютени от свои приятели и роднини, които им подават ръка в тежкия момент. Именно такъв е Емил Огнянов, който е християнин, но въпреки това заедно със семейството си намира подслон в дома на своя приятел мюсюлманин Сезгин в близкото село Добри Войниково.
„В този момент хората се сближават”, споделя Емил и разказва, че по време на инцидента дори и хора, скарани от години, си оказвали нужната подкрепа.
Ден на национален траур в памет на жертвите на трагедията в Хитрино
Инцидентът на 10 декември взе седем жертви
Само преди две години двамата приятели преживяват подобен инцидент във Варна. Знаейки колко е трудно човек да се справи след такава трагедия, Сезгин предлага да помогне на Емил.
Двамата прекарват първата вечер след евакуацията в колата му, а втората се настаняват в дома му. Емил и семейството му ще останат там, докато евакуацията в района на Хитрино приключи.
„Няма лекарство за този стрес”, споделя мъжът, който се надява възможно най-скоро да се завърне отново в дома си.
Трагедията в Хитрино отблизо (ГАЛЕРИЯ)
Взрив на дерайлирала цистерна с газ взе пет жертви и рани 29 души
Не по-малък е шокът от трагедията и за Селяйдин Хюсеинов, който броени часове преди инцидента се завръща от Белгия, за да види семейството си в Хитрино. Той разказва как около 5 ч. е играл с малкия си син. Двамата заспиват, но само минути по-късно се събуждат от силния взрив. Селяйдин веднага тръгва към центъра с колата си заедно с трите си деца, но, бягайки, всичките им лични вещи и документи остават в дома им.
Вижте във видеото какво още споделиха пострадалите при взрива в Хитрино:
Ако искате да помогнете на пострадалите в Хитрино, може да се включите в дарителската акция на Българския червен кръст, подкрепена от bTV, като изпратите есемес на кратък номер 1466. И на сметка:
BAN: BG64UNCR76301078660913
BIC: UNCRBGSF
БАНКА „УНИКРЕДИТ БУЛБАНК”


title: Илия Илиев: Не купувам гласове, помагам на моите хора за вафли, за обувки

maintext:
„Аз нямам нужда да купувам гласове, защото тези хора (ромите – б. ред.) са част от моята общност, аз помагам на мои събратя – давам им пари за вафли на децата, за обувки, за гориво. Аз няма защо да купувам гласове. Те гласуват за мен, защото са една кръв”, коментира депутатът от ДРОМ Илия Илиев в студиото на „Тази сутрин”.
Неговият имунитет беше поискан от главния прокурор Сотир Цацаров заради водено срещу него разследване именно за купуване на гласове.
„Винаги им помагам, когато имам възможност – с дребни пари. Не само преди избори”, добави той.
По думите му главният прокурор не можел да му вземе имунитета, тъй като той му бил от майка му и баща му, които са го създали. Що се отнася до „юридическия имунитет”, щял да се запознае с материалите и тогава да прецени.
Сотир Цацаров отново поиска имунитета на депутата от ДПС Илия Илиев
Този път е във връзка с разследване за купуване на гласове на предишните парламентарни избори
Според него обаче в случая ставало дума за „глупост”, а главният прокурор вероятно бил подведен от следователи от Ямбол.
Илиев гостуваше в студиото на „Тази сутрин” заедно с Карлос Контрера от ВМРО, с когото трябваше да коментират случая на нападение в берлинското метро, за който стана ясно, че е извършен от българин.
„Този човек трябва да бъде арестуван, но той е българин, продукт на българската държава, вкл. и продукт на гетата, които трябва да бъдат премахвани поетапно. Той е преди всичко български гражданин и трябва да се срамуваме всичко от това. Циганска държава няма”, заяви Илиев.
В Западна Европа не е сме известни с престъпленията на белите якички, а сме известни с други престъпления – проституция и джебчийство, извършителите на които идват от най-вече от ромските гета, посочи Контрера.
Според него нежеланието за интеграция идва именно от членовете на това малцинство, а не от нежеланието на властите.
„Няма съгласие в хората, които живеят в гетата. Защо съществува гето в „Факултета”, а не на жълтите павета?”, попита той.
Нападателят от берлинското метро е българин
Мъжът се е укрил у нас, подготвят екстрадирането му
Името на извършителя на грозния акт в берлинското метро вече е ясно – това е Светослав Стойков. Той има богато криминално минало в България, а сега е обявен за издирване от Германия. Очакваме и европейската заповед за арест.
„Досега сътрудничеството на двете министерства е отлично – в рамките на час беше идентифициран човекът, извършил престъплението, след като германците поискаха информация”, коментира в ефира на bTV посланикът ни в Германия Ради Найденов.
Вижте още във видеото:


description: Сериозни санкции са предвидени и за участие в гонки

title: 1000 лв. глоба и три месеца без книжка за движение в насрещното

maintext:
1000 лв. глоба и три месеца без книжка ще е санкцията за шофьор, който навлезе в платното за насрещно движение, а при рецидив книжката се отнема за половин година, а глобата е 4000 лв. Това предвиждат промените в Закона за движение по пътищата, които депутатите приеха на второ четене.
Депутатите гласуват окончателно по-високи глоби за превишена скорост
За 130 км. в час в градска среда санкцията ще е до 1000 лв.
Наказанието за организиране и участие в гонки ще е глоба от 3000 лв. и отнемане на книжката за 12 месеца, а при повторно нарушение – 5000 лв. санкция и лишаване от право да се управлява автомобил за 3 години.
Промените предвиждат още, че водач, който управлява превозна средство с установен алкохол в кръвта над 0,5 до 0,8 промила, ще бъде лишен от правоспособност за 6-месечен срок.
700 лв. ще е санкцията за шофиране с превишена скорост в населените места и 600 лв. извън тях. За всяко следващо превишаване с 5 км глобата се увеличава с 50 лв. и няма горна граница.
Народните представители приеха още шофьорите с малко стаж зад волана да получават 2/3 от максималния брой контролни точки, а оставащите 1/3 точки след 24 месеца от издаването на шофьорската книжка.
На шофьорите без книжка ще се отнема регистрацията на автомобила. Табелите ще се свалят на място, а малкия талон ще бъде отнеман за период от половин до една година за сметка на собственика на автомобила.
Обсъждат по-сурови глоби за шофьорите, които карат пияни
Санкциите предвиждат и сваляне на регистрационните номера на колите
Отнемане на регистрацията ще се прилага и за шофиране след употреба на наркотици, упойващи вещества или алкохол с над 0.5 промила в кръвта.


description: За доклада от проверката на прокуратурата Захариева коментира, че това е гледна точка, не означава, че сме вървели в грешната посока, но и не означава че няма какво да свършим

title: Екатерина Захариева: Президентът взе най-доброто и държавническо решение

maintext:
Отказвайки да състави служебно правителство, президентът Росен Плевнелиев взе възможно най-доброто и държавническо решение, каза министърът на правосъдието в оставка Екатерина Захариева в предаването „Лице в лице“ по bTV.
Тя беше началник на кабинета на държавния глава и министър в два служебни кабинета.
По мое мнение Плевнелиев не наруши Конституцията. Категорична съм. Но има различни гледни точки, каза Захариева и допълни: „Президентът неслучайно сезира Конституционния съд с искане за тълкуване на ал. 7. Тогава съдът отговори, че алинеята е ясна и няма нужда от тълкуване“.
Румяна Коларова: Конституцията трябва да се тълкува държавнически, не буквално
Логиката на Плевнелиев беше да търси консенсус в политическата криза и да има съгласие
Държавният глава взе най-правилното решение. Била съм в два служебни кабинета и знам, че поне 10 дена отнемат разписването на всички документи, които всеки нов министър трябва да подпише, и редицата други организационни неща, каза още Захариева.
Тя припомни, че Плевнелиев няколко пъти е призовал наследника си на поста – ген. Румен Радев, заедно да направят кабинет. Решението на Радев да откаже е негово право, но не си мислете, че е свършил някаква услуга на ГЕРБ – виждате, непрекъснато има някакви атаки – едва ли не работата в държавата трябва да спре. Не можем да спрем да работим, не сме спирали, докато сме в оставка. Това е по-скоро негатив. Всеки ден от опозицията се упражняват върху това какво правим с измислени аргументи, каза Захариева.
Проф. Пламен Киров: Президентът нарушава Конституцията
Изискваме от българските граждани да спазват Закона за движение по пътищата, а казваме, че президентът може да не спазва Конституцията, коментира конституционалистът
Тя отхвърли твърденията, че президентът е забавил прекалено процедурата по съставяне на кабинет, за да управлява ГЕРБ още един месец. „Хората много бързо забравят – горе-долу по месец и нещо отнемаше в предишните два случая да се излъчи служебен кабинет. Процедурата се забави малко в последната фаза, защото Реформаторският блок не върна мандата веднага. Нито един от сроковете в Конституцията не е нарушен. Няма срок за съставяне на служебен кабинет в Конституцията“.
Според нея само БСП и АБВ говорят за нарушаване на основния закон и импийчмънт на президента, а повечето от обикновените хора не биха искали два кабинета в рамките на месец.
Божидар Лукарски: Президентът отново постъпи като мъдър държавник
Лидерът на СДС каза още, че неговото име не било спрягано за премиер, но пък много „от последователите на отцепилите се от РБ“ са му се предлагали за поста
За доклада от проверката на прокуратурата Захариева коментира: „Прави ми впечатление, че всеки го чете различно“.
Авторите – пет прокурора от пет държави, не са имали задача да кажат дали одобряват или не работата на прокуратурата, а да направят анализ и да отправят препоръки, обясни тя.
Отговорна президентска позиция или задълбочаване на политическата криза?
Според левицата Росен Плевнелиев и Бойко Борисов са разиграли театър
Те пишат, че има какво да се желае по отношение на провеждане на предварителното разследване, а и от страна на самия съд. Има препоръки към изпълнителната власт, към МВР, към съда, ВСС, инспектората.
Имаме много голяма полза от този доклад. Това е гледна точка, не означава, че сме вървели в грешната посока, но и не означава че няма какво да свършим, каза още Захариева.


description: Те се срещнаха днес с властите и обявиха, че ще проявят търпение операцията по обезвреждане на цистерните да приключи

title: Все още не е ясно кога жителите на Хитрино ще се върнат в домовете си

maintext:
Операцията по обезвреждане на цистерните от злополучната влакова композиция в Хитирно е към своя край. На деветия ден след трагедията в Хитрино все още не е ясно кога точно хората ще се върнат в домовете си.
Днес се състоя и обещаната среща между евакуираните жители и властите. Въпреки липсата на яснота дали операцията по обезвреждане на цистерните в Хитро ще завърши утре, евакуираните хора заявиха, че ще проявят търпение и ще изчакат още ден или два, преди да се върнат в домовете си.
Властите са обяснили на жителите на пострадалото село, че въздухът, водата и земята в Хитрино не са замърсени, но преди цистерните да бъдат извозени от населеното място, евакуацията остава в сила.
Не сигурно, че утре хората ще могат да се върна в домовете си.
„Би трябвало утре да сме вдигнали последната опасна цистерна и да започнем процеса по пускането им, при условие, че не излезе нещо непредвидено”, обяви директорът на пожарната Николай Николов.
В село Хитрино ремонтът на къщите започва в понеделник (ОБНОВЕНА)
Хората с нетърпение очакват да се върнат в домовете си
Преди евакуацията да бъде отменена, в селото ще бъде възстановено електричеството и водоподаването.
В Хитрино продължава и оценяването на щетите след инцидента от 10 декември.


title: Ясно е разпределението на депутатите в новия македонски парламент

maintext:
Официални резултати от изборите в Македония все още няма, но вече е ясно как ще се разпределят местата в новия македонски парламент.
От общо 120 депутатски места ВМРО-ДПМНЕ ще има 51 депутата, опозицията СДСМ ще получат 49 депутати, а албанската партия ДУИ ще има 10 места.
Окончателните резултати ще са ясни утре, но от сега е ясно, че ВМРО-ДПМНЕ води с повече от 16 хил. гласа.
Недействителните бюлетини са над 38 хиляди.


description: Очакваме вашите въпроси и коментари по темите в предаването

title: Знаят ли властите къде е насилникът от берлинското метро

maintext:
Хитрино в капана на бедствието – кога хората ще се върнат по домовете си? И още от кризисния щаб – докъде стигна операцията по обезопасяване на цистерните?
Насилникът от берлинското метро се оказа българин. Знаят ли властите къде се укрива? На живо от Берлин Капка Тодорова;
Каква е съдбата на изчезналия в Стара планира млад мъж? Спасителната акция на живо от Карлово;
Kак Bългария ще излезе от политическата криза? И възможно ли е да се обедини левицата на предсрочните парламентарни избори? Гост Ивайло Kалфин;
Избягали от Ада – кой стои зад масовите убийства на цивилни в Алепо?


description: Някога хората са ги използвали за запасяване с провизии, днес купуват подаръци

title: Традиция, атракция, риск – коледните базари в Европа

maintext:
Базарите в навечерието на Коледа са обичана традиция с многовековна история в Централна и Западна Европа.
Някога тяхната цел е била хората да се запасят с достатъчно провизии за тежката и тъмна зима и, ако успеят, да внесат светлина в своите домове. Днес на същите места хората купуват подаръци, опитват традиционни ястия свързани с празника и разбира се, пият греяно вино.
Първите сведения за коледните базари в Европа са свързани със Средновековието и немскоговорящото население. За най-стар се смята Декемврийският базар организиран във Виена през далечната 1294г. Обичайната им продължителност е около 40 дни – от средата на ноември до 24 декември.
Днес в по-големите градове има по няколко коледни базара, а някои от тях от десетилетия са сезонни туристически атракции. Ето някои от най-посещаваните:
Берлин, Германия
Всяка година в германската столица се организират между 50 и 100 коледни базара. Именно един от тях беше атакуван снощи в Западен Берлин.
Освободиха пакистанеца, задържан за атентата в Берлин (ОБЗОР)
Извършителят все още е на свобода
Сцена на трагедията стана районът на Мемориалната църква "Кайзер Вилхелм" и Зоологическата градина. Там се организира базар едва за 33-ти път и той дори не е един от най-посещаваните.
Много повече хора се събират до „Александерплац”, при двореца Шарлотенбург, „Потсдамер Плац” и „Джердарменмаркт”.
Виена, Австрия
В навечерието на Коледа австрийската столица се слави именно с празничните си базари. Те са сред култовите забележителности на традиционно туристическа Виена. Базарите са разположени на най-посещаваните места в града като дворците „Белведере” и „Шьонбрун”, площада „Мария Терезия”.
Най-голям е този на площада пред кметсвото – „Ратхаусплац”. Там стоката си излагат търговци в повече от 80 щанда. Той привлича всякакви хора и заради уникалните си дървета, които имат своя собствена тема: дърво със сърца, дърво с коледни сладки, дърво с близалки и т.н.
Част от базара е огромна ледена пързалка.
Страсбург, Франция
С над 300 щанда из целия град, коледният базар в Страсбург е приет за неофициална столица на Коледа. Разнообразните програми и позиции на къщичките превръща този град е едно огромно коледно приключение.
Осигуряването на безопасността на едно такова събитие, разпръснато в различни посоки, е предизвикателство. След атентата в Берлин властите разположиха барикади на входовете, а полицаи проверяват чантите на посетителите.
Кьолн, Германия
Всяка година коледният базар пред Кьолнската катедрала събира над 4 милиона посетители, което го превърща в един от най-посещаваните в Германия. Характерни за него са както многобройните сергии отрупани с най-разнообразни стоки и лакомства, така и богатата сценична програма, в която участват над 100 артисти.
Освен базара, пред катедралата в Кьолн има още няколко базара – в Старият град, Ангелския базар и други.
Мадрид, Испания
В Мадрид повечето основни площади за заети от коледни базари. Тяхната кулминация е малко по-късно от другите места, защото се свързва с шествието на Тримата влъхви на 6 януари. Според испанския обичай, именно те носят коледните подаръци.
Събитието на „Пласа Майор” се излъчва на живо по испанската телевизия и определено привлича десетки хиляди туристи и местни жители.
Това го превръща в потенциална мишена на екстремисти и, поради тази причина, предизвикателство за силите за сигурност.


description: По думите му го грози уволнение заради нетрадиционните му методи на преподаване

title: Учител обяви гладна стачка като протест срещу образователната система

maintext:
Учител по философия от Пловдив обяви гладна стачка в знак на протест срещу образователната система. Ангел Грънчаров преподава в елитния техникум по електроника в града.
Той предприема крайната стъпка, защото твърди, че ще бъде уволнен заради различните му методи на преподаване, които ръководството на училището на одобрявало. Според философа най-важният урок в училище би трябвало да бъде този за свободата и правото на лична позиция.
Грънчаров води собствен блог, където казва видео-записи от философски дискусии в час, но без да иска писменото разрешение от родителите на учениците си. „Имал съм една такава идея – учебен час по философия, в който учениците водят дискусии – го записвахме с една видео камера, но това било нарушение на правата на децата”, казва той.
Десетокласниците споделят, че харесват часовете по етика и философия, защото се учели да мислят самостоятелно. Според тях Грънчаров е уникален и иновативен учител.
Според ръководството на училището обаче конфликтът е между учителя и ученици от XI клас, които не харесвали методите му на преподаване.
Заради качените в интернет дискусии директорът на училището е подал сигнал в Агенцията за закрила на детето.


description: Ремонтират ударно и сградата на общината

title: В Хитрино продължава разчистването и огледът на къщите

maintext:
В Хитрино днес продължава работата по почистване на селото след взрива на част от влакова композиция на 10 декември. Заедно с екипите на терен ще работят и доброволците, които от вчера бяха допуснати в селото.
Доброволци помагат с възстановяването на Хитрино след взрива
Сградата на общината в селото е понесла огромни щети след взрива
Комисии от експерти продължават огледите на пострадалите след взрива къщи и сградите, които не подлежат на ремонт и трябва да бъдат съборени.
Предстои днес от ВиК-Шумен да започне възстановяване на водоподаването в селото.
От общината в Хитрино пък работят по ремонта на сградата, за да може максимално бързо тя да заработи отново, тъй като в кризисната ситуация завърналите се жители на селото имат нужда от редица административни услуги.


description: Българският патриарх отслужи празничната вечерня в храм-паметника Александър Невски

title: Патриарх Неофит: Нека отворим сърцата и душите си за радостта на Рождество

maintext:
Патриарх Неофит в съслужение с архиереи и столичното свещенство отслужи празничната вечерня в храм-паметника „Александър Невски”.
Около храма има засилени мерки за сигурност, хората бяха допускани след проверка с метал-детектор.
Патриарх Неофит отправи и традиционното си приветствие към българите за настъпващото Рождество Христово.
"Възлюбени в Господа чеда на Светата ни Църква, обични братя и сестри, в тихата и свята нощ на Рождеството на Божия син сърцата и мислите ни отново се устремяват към Витлеемската пещера, където с раждането на Богомладенеца за целия свят настъпи нова епоха и откъдето за всеки изгря нова надежда и вече никой не е сам, защото с нас е Бог, казва в приветствието си към българите Негово светейшество.
Патриарх Неофит призовава: В тази нощ на радостта и на надеждата бързаме и ние заедно с пасторите и мъдреците да се поклоним пред величието на безпределната Божия любов, да прославим заради нас и нашето спасение въплътилият се Бог и да приемем светлина от незалязващата светлина, изгряла в нашия свят с идването на Богомладенеца. Вестта за Христовото раждане отново оттеква навсякъде около нас: в нашите храмове и в нашите домове, в нашите души и в нашите сърца, тържествено възвестявайки настъпването на благоприятната Господна година и началото на Богодаруваното ни Спасение.
Приветствието на Негово светейшество завършва с поздрава: Сътворените по Негов образ и по Негово подобие любими и свидни Негови чеда в светлата нощ на Боговъплъщението отечески поздравявам всички вас, верните чеда на Светата ни Църква с настъпващият Рождественски празник и отправям Първосветителски благосов към събралите се около празничната трапеза на Бъдни вечер за мирни и щастливи дни, за благоденствие на вашите домове, обични чеда и близки.
Благодатта, мирът и любовта на Раждащият се Богомладенец да бъдат с всички нас. Честито Рождество Христово!"
Цялото обръщение на патриарха очаквайте след 20 ч.
Утре от 9,30 се очаква патриарх Неофит да отлужи света литургия за Рождество Христово отново в катедралата „Св. Александър Невски", а на 26-ти декември – понеделник, ще участва в литургията в храма-подворие на руската патриаршия "Свети Николай" в София.


description: Майкъл Сандфорт се опит ада вземе пистолета от кобура на полицай и да простреля милиардера

title: Осъдиха младеж, опитал се да убие Доналд Тръмп, на 1 година затвор

maintext:
Британецът Майкъл Сандфорд, който беше арестуван при опит за убийство на новоизбрания американски президент Доналд Тръмп в Лас Вегас през юни тази година, беше осъден на 12 месеца затвор.
20-годишният британец е обвинен в незаконно притежание на огнестрелно оръжие, провал на официално събитие, възпрепятстване на изпълнението на служебните задължения на длъжностно лице. Общо за тези престъпления Сандфорд можеше да бъде осъден на 30 години затвор.
Сандфорд се съгласи да се признае за виновен за незаконно притежание на огнестрелно оръжие и възпрепятстване на изпълнението на служебни задължения.
През юни, по време на митинг на Тръмп, който по това време все още беше кандидат за президент, британецът се опита да влезе в контакт с полицейски служител, заговори го под предлог, че иска да получи автограф от Тръмп. По време на разговора, англичанинът се опита да грабне пистолета от кобура на полицая.
След ареста Сандфорд призна, че е искал да убие милиардера.


description: Въпросът за гражданска война в Турция е по-скоро кога, а не дали, каза Нено Димов

title: Татяна Буруджиева: Намираме се в ситуация на война

maintext:
Ние се намираме в ситуация на война, трябва да го разберем и да престанем да се изненадваме. Това каза в студиото на „Тази сутрин” политологът Татяна Буруджиева в коментар на убийството на руския дипломат в Турция и атаката с камион на коледния базар в Берлин.
Според политолога Нено Димов би било неочаквано Русия и Турция да се скарат заради този инцидент (бел.р. убийството на руския посланик).
„Факт е, че от няколко години ние се намираме в едно много специално състояние, което е нов тип конфликт, нов тип война, това, което Европа трябва да признае, да приеме, че е факт и да започне да действа в такава ситуация, защото мерките, които се предприемат в такава ситуация са различни от мерките, когато имаме ежедневно нормални събития”.
В една война двете страни отнемат жертви от другата страна, защото това е целта им, това не е предупреждение: „Вие имате християнски празник и ние ще ви атакуваме на вашия празник, каза още Нено Димов.
По думите му коледният камион и на камионът в Ница имат една и съща линия и е повече от очевидно, че това е една много ясна фронтова линия, която е различна от тези, които сме свикнали да наблюдаваме до Втората световна война.
Това не е първият случай на такова отстраняване на дипломат, каза депутатът от ГЕРБ Методи Андреев. Той припомни, че преди време в Либия беше убит американският посланик.
„Такъв вид действия никога не постигат резултатите, за които са планирани, най-малко, защото те са прекалено ясни като цели. Виждаме, че Турция има една прогресираща нестабилност. Това, което се случи с руския посланик, беше предшествано от два много тежки атентата”.
Нено Димов коментира, че преди време е имало подобно разчистване, когато Путин е искал да утвърди своя авторитарен режим:
„Сега го има в Турция, когато Ердоган иска да утвърди своя авторитарен режим. Проблемът, който имаме ние, е, че се намираме на крайъгълен камък между две регионални супер сили с авторитарни режими, което определено е заплаха и в който трябва да започнем да мислим как да се настройваме към тези нови реалности, защото това са съвсем ясни заплахи за българската национална сигурност”.
Въпросът за гражданска война в Турция е по-скоро кога, а не дали, коментира още Нено Димов.
Още от дискусията, вижте във видеото:


description: На много места ще завали сняг, макар и слабо

title: Зимата се завръща със силен вятър

maintext:
Днес ще има значителна облачност. Отначало в западните райони, а по-късно и на много места в останалата част от страната ще има превалявания от слаб сняг. Максималните температури ще са между 1 и 6 градуса, в София - 2.
Ще духа умерен до силен вятър от север-северозапад. Жълт код за пориви до 70-80 км/ч е в сила днес за почти цялата страна, с изключение на областите Смолян, Кърджали, Хасково и Ямбол. По планинските проходи ще има условия за навявания.
Над планините ще бъде облачно, мъгливо с превалявания от сняг. Ще духа силен, по върховете и бурен север-северозападен вятър. Максималната температура на височина 1200 метра ще е около минус 4 градуса, на 2000 метра – около минус 9 градуса.
През следващото денонощие облачността ще бъде предимно значителна, ще превалява слаб сняг главно в планинските райони, а през нощта - и на места в Западна България.
В източната половина от страната и по долината на река Струма ще духа силен, временно и бурен северен вятър, а в останалите райони ще е до умерен от северозапад. Температурите ще се понижат и минималните ще са между минус 5 и 0 градуса, а максималните - между минус 1 и плюс 5 градуса.
В петък и в събота в Източна България ще продължи да духа умерен, по морския бряг до силен северен вятър. След временно спиране на валежите, отново ще има условия за слаби преваляния от сняг на отделни места. В новогодишната нощ над по-голямата част от страната ще е ясно и почти тихо. Над източните райони облачността ще се разкъсва и ще намалява, вятърът ще отслабва.
Температурите към полунощ ще са между минус 8 и минус 3 градуса.
В неделя и в понеделник ще бъде предимно слънчево, вятърът ще е слаб и температурите ще се повишават.
Повече за времето - на dalivali.bg


description: Властите въведоха извънредни мерки

title: Смог задушава Париж за четвърти ден

maintext:
Четвърти ден в Париж са в сила извънредни мерки, заради пика в замърсяването на въздуха. Движението на коли е ограничено.
Най-разпространите симптоми във френската столица напоследък са дразнене в гърлото и смадене в очите. А за хората с астма, последните дни са същинско изпитание.
Заради метеорологичните условия и липсата на вятър, замърсените частици във въздуха не помръдват от началото на седмицата. Парижани масово се оплакват от затруднено дишане и се въздържат от спорт на открито. Това е най-сериозното зимно замърсяване на въздуха от 10 години.
Статистиката сочи, че 48 хиляди души умират всяка години в страната заради замърсяването на въздуха.
Четвърти ден степента на замърсяване на въздуха в Париж остава най-висока
В града са въведени ограничения за автомобилите
От началото на седмицата в Париж е наложено ограничение – днес, например, се движат само коли, чиито номер завършва с нечетно число. Останалите - търсят начин да се справят и дори да виждат положителни страни: например, да видиш Париж само с половината коли.
Метрото е безплатно за тези, които не могат да излязат с возилата си. Това води до голяма блъсканица. Освен това проучванията сочат, че в пиковите часове замърсените частици на въздуха в него са около 10 пъти над нормата.
Добрата новина е, че през почивните дни вятър ще разнесе опасния въздух. По-неприятната е, че идната седмица се очаква нов пик в замърсяването.


title: БСП върна мандата за кабинета

maintext:
Лидерът на БСП Корнелия Нинова получи и веднага след това върна мандата за съставяне на кабинет в рамките на настоящия парламент.
Няма да се възползвам от възможността да съставя правителство, заяви тя пред президента.
Ще се надяваме при третия опит да бъде намерено решение, каза държавният глава.
Бойко Борисов получи и върна проучвателния мандат
Според конституционната процедура президентът Росен Плевенлиев трябва да го връчи и на втората парламентарна сила – БСП; от левицата вече казаха, че също ще го върнат
В края на миналата седмица първият проучвателен мандат получи лидерът на ГЕРБ Бойко Борисов. Както се очакваше, той го върна веднага.
След днешния ход на БСП президентът има само още една възможност да опита съставянето на кабинет – като даде проучвателен мандат на парламентарно представена политическа сила по свой избор.
Преди седмица изглеждаше възможно мандата да получи Патриотичният фронт, но след ден на позитивни послания, от ГЕРБ в крайна сметка заявиха, че не биха подкрепили кабинет на коалиционните си партньори.
Формално посочената причина беше разногласието по въпроса за минималната пенсия.
Реформаторите – най-логичният избор за трети мандат (ОБЗОР)
Към момента те нямат решение дали да приемат и са на позицията, че ГЕРБ носят отговорността да направят правителство. Според социолозите вървим към предсрочни избори през пролетта
Очаква се третият проучвателен мандат да бъде връчен на Реформаторския блок. От РБ вече започнаха разговори за евентуално наличие на мнозинство, което да подкрепи кабинета им.
„Отиваме на избори само ако всички възможности преди това са изчерпани”, заяви вчера здравният министър в оставка Петър Москов, който е представител именно на РБ в настоящия Министерски съвет.
За евентуална подкрепа може да се говори, само след като президентът връчи мандата, коментираха пък от ГЕРБ.
Вижте още във видеото:


description: Тя иска чужденците да допринасят за социалната система на страната

title: Марин льо Пен: Нелегалните имигранти да плащат за образованието на децата си

maintext:
Лидерът на Националния фронт Марин льо Пен обяви, че ако бъде избрана за президент на Франция догодина, ще забрани на децата на мигрантите без документи да посещават училище безплатно. Безработните законно пребиваващи чужденци пък ще трябва да плащат част от училищната такса на своите дъщери и синове, предаде „Франс прес”.
"Нямам нищо против чужденците, но ще им кажа: Идвайки в страната ни, не очаквайте да ви поемем на гърбовете си, да се грижим за вас, децата ви да учат безплатно, с това вече е свършено!", заяви Марин льо Пен на среща с журналисти.
Изискването за финансов принос на чужденците, за да посещават децата им училище, е практика в много страни по света, допълни тя.
Във Франция всички деца имат право на безплатно образование независимо от административния статут на родителите им. Чужденците без документи и с временен статут също могат да разчитат на безплатни грижи след тримесечно пребиваване в страната.
Крайнодясният политик, която според всички допитвания ще стигне до втори тур на президентските избори, разкритикува и социалните помощи за възрастни хора, от които при определени условия могат да се ползват и някои имигранти.
Като цяло обмисляме ограничаване на достъпа до безплатно ползване на някои държавни услуги и социални помощи за чужденци, които пристигат в страната и още не са плащали вноски и данъци, каза Льо Пен.


description: Скоростта на тялото е била около 72 000 км/ч. Пет астрономически обсерватории са регистрирали явлението в неделя

title: Голямо „огнено кълбо“ премина в небето над Андалусия

maintext:
Голямо „огнено кълбо“ премина снощи в небето над южната испанска област Андалусия.
Пет астрономически обсерватории са регистрирали явлението в неделя в 22:25 ч. местно време (23:25 ч. наше време) в района на провинциите Гранада и Хаен, съобщи агенция Европа прес.
Una gran bola de fuego atraviesa Granada y Jaén hasta caer como un meteorito https://t.co/chwckVrNzQ pic.twitter.com/8DOtgdwf90 — Europa Press (@europapress) 12 December 2016
Скоростта на тялото е била около 72 000 км/ч.
Явлението е наблюдавано и от други испански райони.
По думите на проф. Хосе Мария Мадиедо „огненото кълбо“ е било със „значителен размер“ и затова е „оцеляло при преминаването през земната атмосфера“.
Una bola de fuego cruzó el domingo Andalucía a 72.000 kilómetros por hora. Viene de un asteroide. Aquí puedes verla https://t.co/Od2nF8pFWP — EL PAÍS (@el_pais) 12 December 2016
Според специалистите вероятно част от това тяло е паднала на земята като метеорит.
Много свидетели твърдят, че са чули взрив и са почувствали „леко земетресение“.
Зоната на падане на космическото тяло обаче засега не е установена.
Учени планират да организират експедиция за търсене на евентуалния метеорит.